РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/79-21

14. март 2021.године

Б е о г р а д

ЗАПИСНИК

ПЕТЕ СЕДНИЦЕ ОДБОРА ЗА ЗДРАВЉЕ И ПОРОДИЦУ

ОДРЖАНЕ 11. МАРТА 2021. ГОДИНЕ

Седница је почела у 11,00 часова.

Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: др Драгана Баришић, Софија Максимовић, др Марко Богдановић, Загорка Алексић, Невена Ђурић, Наташа Ивановић, др Весна Ивковић, Светлана Милијић, Драгана Бранковић Минчић, др Емеше Ури и проф. др Горан Тасић.

Седници нису присуствовали чланови Одбора: Борисав Ковачевић, али је присуствовао његов заменик Ђуро Перић; затим Рајка Матовић, Милица Николић, Никола Радосављевић, као ни њихови заменици.

На предлог председника Одбора, једногласно,усвојен је следећи:

Д н е в н и р е д

1. Предлагање кандидата Одбора за члана Комисије за контролу извршења кривичних санкција.

Пре преласка на разматрање утврђеног дневног реда, усвојен је, без примедаба,

Записник 4. седнице Одбора, која је одржана 2. фебруара 2021. године.

Прва тачка дневног реда **–** **Предлагање кандидата Одбора за члана Комисије за контролу извршења кривичних санкција**

Председник Одбора асс. др сци. мед. Дарко Лакетић, обавестио је Одбор о допису Одбора за правосуђе, државну управу и локалну самоуправу којим траже да Одбор за здравље и породицу достави предлог кандидата за члана Комисије за контролу извршења кривичних санкција. Одлуку о образовању ове комисије доноси Народна скупштина на предлог Одбора за правосуђе, државну управу и локалну самоуправу. Комисија, како стоји у образложењу, треба што пре да почне са радом. Предложио је др Марка Богдановића, као кандидата Одбора за здравље и породицу за члана Комисије за контролу извршења кривичних санкција. Навео је да је предложени кандидат лекар, специјалиста хирург, који од 2009. године ради на Првој хируршкој клиници КЦС, те да је спреман да одговори задацима ове комисије.

Одбор је већином гласова (13 гласова за, није гласао 1 члан од укупно 14 присутних) прихватио предлог да кандидат Одбора за здравље и породицу за члана Комисије за контролу извршења кривичних санкција буде др Марко Богдановић.

Затим је председник Одбора асс. др сци. мед. Дарко Лакетић, обавестио Одбор да је сагласно члану 44. став 6. Пословника Народне скупштине, а због хитности састанка поводом примене Оквирне конвенције Светске здравствене организације о контроли дувана, према допису Министарства здравља од 12. фебруара 2021. године, одредио народну посланицу Емеше Ури за представника овог одбора на on-line састанку, који се одржавао у недељи од 22. до 26. фебруара 2021. године, а односи се на израду заједничке процене потреба у вези са применом Оквирне конвенције СЗО о контроли дувана. Овим уједно верификује одређивање представника Одбора по питању састанка о Оквирној конвенцији СЗО о контроли дувана.

Емеше Ури је поводом овог on-line састанка истакла да су предавачи били експерти Светске здравствене организације, шеф Канцеларије СЗО у Србији др Маријан Ивануша, као и представници Института за јавно здравље Србије ''Др Милан Јовановић Батут''. Указала је на алармантни податак са тог састанка, да у Србији од последица коришћења дувана на годишњем нивоу умре 12000 људи. Сматра да људе треба освестити и упозорити на ову чињеницу, јер Србија због ове лоше навике годишње изгуби цео један град. Додала је да су учесници састанка дали своје предлоге и сугестије о начинима контроле дувана, што ће допринети изради заједничке процене потреба у вези са применом поменуте конвенције.

Председник Одбора асс. др сци. мед. Дарко Лакетић, поводом поменутих активности, нагласио је да се Одбор у претходном сазиву бавио питањем спречавања нелегалне трговине дувана и штетности дуванског дима, те да је сарађивао и са др Биљаном Килибардом из Канцеларије за контролу дувана Института за јавно здравље Србије ''Др Милан Јовановић Батут“. Очекује да овај одбор наставити разговоре на исту тему у складу са приниципима здравствене струке и у циљу доношења одговарајућег законодавног оквира у овој области.

Затим је др Драгана Баришић, председница Пододбора за праћење епидемиолошке ситуације због присуства заразне болести COVID-19, обавестила присутне да је oвај пододбор на првој седници разматрао присуствo нових сојева корона вируса у нашој земљи, уз учешће професорке Медицинског факултета Универзитета у Београду вирусолога проф. др Александре Кнежевић. Навела је да у наредном периоду планира нову седницу Подобора на којој ће се појаснити актуелна питања имунизације, карактеристике доступних вакцина, и друге актуелности у вези са епидемиолошком ситуацијом, о чему ће Одбор бити обавештен.

Председник Одбора асс. др сци. мед. Дарко Лакетић, истакао је да је циљ образовања овог пододбора, да се кроз разговоре са релевантним стручњацима из различитих области здравства, разреше многе дилеме које грађанство има поводом епидемије. Подвукао је да у овом тренутку све вакцине делују на нове сојеве корона вирса, што сматра значајним за даљи ток вакцинације. Додао је да нову седницу Пододбора очекује наредне недеље, те је најавио и законодавне активности Одбора, имајући у виду да су у припреми закони из области здравственог осигурања.

Такође је подсетио чланове Радне групе за разматрање представки, да одмах након седнице овог одбора, одрже састанак са представницима Савеза удружења добровољних давалца крви.

Седница је завршена у 11,20 часова.

СЕКРЕТАР ПРЕДСЕДНИК

Божана Војиновић Асс.др сци. мед. Дарко Лакетић